Meer psigiatriese pasiënte sterf: LUR bedankQedani Mahlangu, LUR van gesondheid in Gauteng, het bedank. Qedani Mahlangu, die LUR vir gesondheid in Gauteng, het bedank na aanleiding van ŉ verslag oor 94 psigiatriese pasiënte, wat in die sorg van nie-regeringsorganisasies (NRO’s) gesterf het, nadat hulle uit die Life Esidimeni-sentrum in Gauteng soontoe geskuif is. David Makhura, premier van Gauteng, het Mahlangu se bedanking Woensdag in ŉ verklaring bekend gemaak. “Soos alle lede van die provinsiale uitvoerende raad, verstaan [Mahlangu] ten volle dat as iets ingrypend verkeerd gaan in die veld waarvoor jy verantwoordelik as uitvoerende owerheid, moet jy direk die verantwoordelikheid daarvoor aanvaar en nie die skuld op junior beamptes pak nie,” het Makhura gesê. Prof. Malegapuru Makgoba, die gesondheidsombudsman, het Woensdag bekend gemaak minstens 94 psigiatriese pasiënte het tussen 23 Maart 2016 en 19 Desember 2016 in die sorg van NRO’s gesterf nadat hulle uit die Life Esidimeni-sentrum geskuif is en nie net 36 pasiënte, soos voorheen berig nie. “Ek wil beklemtoon dit is net ŉ voorlopige getal en die werklike getal kan meer wees,” het Makgoba gesê tydens die bekendstelling van die langverwagte verslag oor die ondersoek na die psigiatriese pasiënte se dood. “Al 27 NRO’s, waarheen die pasiënte oorgeplaas is, is met ongeldige lisensies bedryf en daarom is al hierdie pasiënte in onwettige omstandighede dood.” Mahlangu se departement het sy kontrak met Life Esidimeni na bewering oor ŉ tekort aan beskikbare fondse beëindig en die meer as 1 000 pasiënte by die sentrum is na NRO’s oorgeplaas. Altesaam 36 van hierdie pasiënte is binne drie maande na die oorplasing dood. Mahlangu het in September verlede jaar, in antwoord op vrae van die Gautengse wetgewer, gesê 36 pasiënte is ná die oorplasings dood. Makhura het gesê dr. Gwen Ramakgopa, die voormalige adjunk-minister van gesondheid en voormalige LUR vir gesondheid, sal in Mahlangu se plek aangestel word. Intussen sal Nandi Mayathula-Khoza, die LUR vir maatskaplike ontwikkeling, vir ŉ paar dae tydelik in Mahlangu se plek waarneem, totdat Ramakgopa as ŉ lid van die Gautengse wetgewer ingesweer kan word. Dissiplinêre optrede Makhura het Woensdag erken die verslag maak dit duidelik amptenare van die departement van gesondheid het nalatig en onbehoorlik opgetree tydens die oorplasing van die psigiatriese pasiënte, wat uiteindelik tot sommige pasiënte se dood gelei het. “Ek beskou die onbehoorlike en nalatige optrede van ons amptenare in ŉ baie ernstige lig, wat ernstige gevolge en verantwoordbaarheid tot gevolg moet hê,” het hy gesê. Hy het gesê hy het die direkteur-generaal in die premierskantoor opdrag gegee om dadelik gepaste stappe te doen teen die amptenare wat in die ombudsman se verslag geïdentifiseer word. Volgens Makhura sal dit onder meer die hoof van die departement en ander senior beamptes insluit. “Verdere aankondigings sal oor die volgende paar dae gemaak word oor die stappe wat teen hierdie amptenare, wat na bewering onvanpas of nalatig opgetree het, gedoen sal word,” het hy gesê. Pasiënte weer geskuif Makhura het verder gesê al die pasiënte wat tans in die sorg van NRO’s is, sal teruggeplaas word na staatsversorgingsfasiliteite en staatsinstansies wat hul spesiale behoeftes kan vervul. Hy het gesê die oorplasings sal binne die volgende sewe dae begin en sal binne 45 dae heeltemal afgehandel wees. Families van die oorledenes blameer die departement omdat hulle die aanvanklike oorplasing van die pasiënte swak hanteer het en tot die dood van hul geliefdes gelei het. Sommiges sê hulle is nie in kennis gestel oor waar hul familielede is nie en is deur die departement van bakboord na stuurboord gestuur nadat hulle na die pasiënte begin soek het. Hulle beskuldig ook die departement daarvan dat hulle nie onmiddellik oor die sterftes en die oorsaak van hul geliefdes se dood ingelig is nie. Makhura gesê daar sal ook met die oorledenes se families geskakel word om hulle te help om berusting te kry na die tragiese dood van hul geliefdes. “Ek wil beklemtoon dat ek dit ten diepste betreur en om verskoning vra vir die dood van ons medelandsburgers, wat pasiënte in die sorg van die provinsiale departement van gesondheid was. Gesondheid gaan daaroor om lewens te red en die omstandighede waaronder hierdie pasiënte dood is, is onaanvaarbaar.”